Komisjoni määrus (EÜ) nr 463/2004,

12. märts 2004,

millega muudetakse määrust (EÜ) nr 823/2000 asutamislepingu artikli 81 lõike 3 kohaldamise kohta liinilaevandusettevõtjate teatavate kokkulepete, otsuste ja kooskõlastatud tegevuse suhtes (konsortsiumid)

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 25. veebruari 1992. aasta määrust (EMÜ) nr 479/92 asutamislepingu artikli 85 lõike 3 kohaldamise kohta liinilaevandusettevõtjate teatavate kokkulepete, otsuste ja kooskõlastatud tegevuse suhtes (konsortsiumid), [1] eriti selle artikli 2 lõiget 2,

olles avaldanud käesoleva määruse eelnõu, [2]

olles konsulteerinud meretranspordi alal konkurentsi piirava tegevuse ja turgu valitseva seisundi küsimustega tegeleva nõuandekomiteega

ning arvestades järgmist:

(1) Määrusega (EMÜ) nr 479/92 on komisjonile antud õigus kohaldada asutamislepingu artikli 81 lõiget 3 liinilaevandusettevõtjate teatavate kokkulepete, otsuste ja kooskõlastatud tegevuse suhtes (konsortsiumid), mis seonduvad liiniveoteenuste ühise korraldamisega.

(2) Komisjoni määrusega (EÜ) nr 823/2000 [3] tehakse asutamislepingu artikli 81 lõikes 1 sätestatud keelust liinilaevanduskonsortsiumidele üldine erand, kui täidetakse teatavaid tingimusi ja kohustusi.

(3) Üks tingimustest seondub konsortsiumi turuosaga igal turul, kus see tegutseb. Konsortsiumile, mille turuosa on alla 30 % (kui konsortsium tegutseb konverentsi raames) või 35 % (kui konsortsium ei tegutse konverentsi raames), laieneb erand automaatselt, kui teised määruse tingimused on täidetud. Konsortsium, mille turuosa on üle nimetatud piiri, kuid alla 50 %, võib siiski kasutada grupierandit, kui kokkuleppest teavitatakse komisjoni ning komisjon erandi osas kuue kuu jooksul vastuväiteid ei esita.

(4) Määrusega (EÜ) nr 1/2003 viiakse sisse vahetult kohaldatav eranditesüsteem, mille raames liikmesriikide konkurentsiküsimustega tegelevatel asutustel ja kohtutel on õigus lisaks asutamislepingu artikli 81 lõikele 1 ja artiklile 82 kohaldada artikli 81 lõiget 3. Ettevõtjatel ei ole enam kohustust ega võimalust teavitada kokkulepetest komisjoni, et erandeid saada. Uue süsteemi kohaselt on artikli 81 lõike 3 tingimustele vastavad kokkulepped õigusliku jõuga ja täitmisele pööratavad ilma, et haldusotsust vastu võetaks. Ettevõtjatel on võimalik artikli 81 lõikes 3 sätestatud konkurentsi piiravate kokkulepete keelust tehtud erandit kõikides menetlustes enda kaitseks kasutada.

(5) Määruse (EÜ) nr 823/2000 sätted tuleks viia vastavusse määruse (EMÜ) nr 479/92 ja nõukogu 22. detsembri 1986. aasta määruse (EÜ) nr 4056/86 (millega nähakse ette üksikasjalikud eeskirjad asutamislepingu artiklite 85 ja 86 rakendamiseks meretranspordis) [4] sätetega. Eelkõige tuleks kaotada vaidlustamismenetlus ning jätta välja viited konsortsiumidest teatamisele. Vaidlustamismenetluse kohaselt juba esitatud teadete suhtes tuleks kehtestada üleminekusätted. Ka on tarvis sisse viia viited konkurentsiküsimustega tegelevate siseriiklike asutuste uute volituste kohta.

(6) Seetõttu tuleks määrust (EÜ) nr 823/2000 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 823/2000 muudetakse järgmiselt.

1. Artikkel 7 jäetakse välja.

2. Artiklit 9 muudetakse järgmiselt:

a) lõige 4 jäetakse välja;

b) lõige 5 asendatakse järgmisega:

"5. Konsortsium, kes soovib kasutada käesolevas määruses sätestatud erandit, peab suutma komisjoni või liikmesriikide konkurentsiküsimustega tegelevate asutuste taotluse korral pärast komisjoni või liikmesriikide konkurentsiküsimustega tegelevate asutuste poolt igal üksikjuhul määratavat vähemalt ühe kuu pikkust etteteatamisaega tõendada, et artiklitega 5–8 ning käesoleva artikli lõigetega 2 ja 3 kehtestatud tingimused ja kohustused on täidetud. Selle aja jooksul peab ta komisjonile või liikmesriikide konkurentsiküsimustega tegelevatele asutustele esitama konsortsiumikokkuleppe."

3. Artikli 11 lõige 1 asendatakse järgmisega:

"1. Artikli 9 lõike 5 alusel saadud teavet võib kasutada üksnes käesoleva määruse rakendamise eesmärgil."

4. Artikkel 12 asendatakse järgmisega:

"Artikkel 12

Tühistamine üksikjuhtudel

1. Komisjon võib tühistada käesoleva määruse kohase erandi vastavalt määruse (EMÜ) nr 1/2003 [5] artiklile 29, kui ta teeb kindlaks, et kokkuleppel, otsusel või kooskõlastatud tegevusel, mille suhtes kohaldatakse käesoleva määruse artiklit 3 või artikli 13 lõiget 1, on siiski teatavad asutamislepingu artikli 81 lõikega 3 kokkusobimatud tagajärjed, eriti järgmistel juhtudel:

a) väljaspool konverentsi, mille raames konsortsium toimib, või väljaspool teatavat konsortsiumi puudub kõnealuses valdkonnas tõhus konkurents;

b) konsortsium ei ole korduvalt suutnud täita käesoleva määruse artiklis 9 sätestatud kohustusi;

c) nimetatud tagajärjed tulenevad vahekohtu otsusest.

2. Kui konkreetsel juhul ei ole lõikes 1 osutatud kokkulepete, ettevõtjate ühenduste otsuste või kooskõlastatud tegevuste mõju kooskõlas asutamislepingu artikli 81 lõikega 3 liikmesriigi territooriumil või osal sellest, mille puhul on tegemist selgepiirilise geograafilise turuga, võib asjaomase liikmesriigi konkurentsiküsimustega tegelev asutus kõnealuse territooriumi osas tühistada käesoleva määrusega ette nähtud soodustuse."

5. Artikli 13 lõige 2 asendatakse järgmisega:

"2. Artikli 7 kohane teade, mille puhul ei ole möödunud kõnealuse artikli lõike 1 teise lõigus nimetatud kuus kuud, muutub kehtetuks 1. mail 2004."

Artikkel 2

Käesolev määrus jõustub 1. mail 2004.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 12. märts 2004

Komisjoni nimel

komisjoni liige

Mario Monti

[1] EÜT L 55, 29.2.1992, lk 3. Määrust on viimati muudetud määrusega (EÜ) nr 1/2003 (EÜT L 1, 4.1.2003, lk 1).

[2] ELT C 233, 30.9.2003, lk 8.

[3] EÜT L 100, 20.4.2000, lk 24. Määrust on muudetud 2003. aasta ühinemisaktiga.

[4] EÜT L 378, 31.12.1986, lk 4. Määrust on viimati muudetud määrusega (EÜ) nr 1/2003 (EÜT L 1, 4.1.2003, lk 1).

[5] EÜT L 1, 4.1.2003, lk 1.

--------------------------------------------------